Sancțiunile, care ar urma să fie impuse începând de joi, sunt menite să trimită un mesaj că SUA nu vizează doar persoane fizice, ci și entități implicate în furnizarea de sprijin logistic și financiar pentru atacurile împotriva palestinienilor, a precizat Axios citând un oficial american.
Noi sancțiuni vor fi impuse, de asemenea, pentru trei coloniști israelieni, au declarat oficialii americani pentru Axios.
Departamentul de Stat al SUA nu a răspuns solicitării Reuters de a comenta raportul Axios.
În februarie, administrația Biden a impus sancțiuni împotriva a patru bărbați israelieni pe care i-a acuzat că sunt implicați în violențe ale coloniștilor din Cisiordania, semnalând nemulțumirea crescândă a SUA față de politicile premierului israelian Benjamin Netanyahu.
De asemenea, în februarie, administrația a declarat că extinderea coloniilor israeliene în Cisiordania ocupată este incompatibilă cu dreptul internațional, semnalând o revenire la politica americană în această privință, care fusese inversată de administrația lui Donald Trump.
De la războiul din 1967 din Orientul Mijlociu, Israelul a ocupat Cisiordania de lângă râul Iordan, pe care palestinienii o doresc ca nucleu al unui stat independent. Israelul a construit acolo așezări evreiești pe care majoritatea țărilor le consideră ilegale. Israelul contestă acest lucru și invocă legăturile istorice și biblice cu acest pământ.
(sursa: Mediafax)